I de to sommerferieuger er der godt gang i sommerhusudlejningerne hos Nordjyllands største udlejningsselskab Sol og Strand.

Hos sommerhusudlejningsselskabet Sol og Strand i Blokhus er der godt gang i butikken, hvor de i år har næsten 50 procent flere sommerhusgæster end sidste år. - Det er dejligt. Vi ved jo, at krisen har vendt, og det går bare fremad, så vores job er sikret. Det er jo bare skønt. Specielt i et område som det her, hvor der gentligt er mange arbejdspladser, der er lukket, siger Tine Boelt Sørensen, der er bureauchef hos Sol og Strand. Det er især børnefamilier, der vælger at bruge ferien i den nordlige del af Danmark, og hos Visit Nordjylland mener de, at stigningen i feriegæster skyldes særligt én ting. - Generelt er der en bedre økonomi i Danmark. Folk har flere penge og mulighed for at tage på ferie. Hvis økonomien forbliver god, så tror vi på, at der er ny vækst i nordjysk og dansk turisme, siger Lars Enevold Pedersen, der er direktør i Visit Nordjylland. Sol og Strand har i vinterferieperioden næsten tusind overnatninger mere end sidste år i Nordjylland.